dh-unibe/image-text_koenigsfelden-charters-post-1500 huggingface dataset:
Allen den, die disen brief ansehent oder hoͤrent lesen, nu oder hie nach, ✳ kûnden wir, Johans Scherer, schultheis ze der Nûwen Regensperg, ✳ und die burgˀ, ✳ die ze der selben burg gesessen sint, ✳ daz fùr uns kamē
offenlich und unbetwngenlich, gesunt libes un̄ sinnes, an offen gerichte ✳ die erberen lùte ✳ Bilgeri, Ruͦdolf vō Ebnot
un̄ Katherina, ir swester, ✳ die unser burger sint, ✳ un̄ vertigoten und verzigen sich an min, dez vorgenantē schultheissē, hant ✳ mit gevaller urteilde uf den eit ✳ zweiier mût kernē ✳ und eins malters haber geltz, ✳ ab ir guͦt, daz da
lit ze Buchse, bi dē dorf, ✳ daz man nemēt, der Spitaler Guͦt, daz vogber ist vier schillnig pfennīgē ✳ un̄ ein vasnacht
huͦn in Walthers hant vō Rùbiswile, schafner der erwirdigē geistlichē froͧwē in got ✳ der epthissinē un̄ des convētes
dez closters ze Kûngesfelt, Sant Claren ordens, in Costentzer bystum, ✳ ze ire handen, ✳ daz sù vō dē vorgenantē Bylgerin,
Ruͦdolfen un̄ Katherinē von Ebnot rechte und redelich gekoͧft hant ✳ umb siben ✳
un̄
zweintzig phunt nùwer pfennīgē,
der sù von inen oͧch gar und gantzlich vericht un̄ gewert sint ✳ und in ir nutz und fromē vˀkeret sint, ✳ dez si vor ûns
vˀjahen ✳ un̄ gelopten da vor ùns, ✳ da wider niemer ze tuͤnde mit geistlichem oder mit weltlichē gerichte, noch an
gerichte, da mit der koͧffe nu oder hie nach in deheinē weg moͤchte gekrenchet oder gehindert werden. ✳ oͧch vˀjahen
si mit namē, daz si daz vorgenāt guͦt nicht fûrbasser vˀkoͧffen noch versetzen, sont noch in deheinē weg vˀkûmberē
an der vorgenātē epthissinē und cōventes guͦtē willē un̄ gunst un̄ ùrloͧb, ✳ da mit die vorgenantē ✳ zwein
mùt kernē un̄ daz malter haber nu oder hie nach geswechrot oder gehindret moͤchtint werdē in deheinē weg.
dis dinges sint gezûge: Bylgeri vō Rùmlang, vogt ze Regensperg, ✳ Ruͦdolf der Stuͤlinger, klichere ze Kilchdorf,
Heinr̄ der Stuͤlinger, ✳ Johans vō Steinmur, Joh̄s Zwicker, ✳ Johans vō Eredingē, ✳ Heinr̄ der Murer, ✳ Uͦlrich der
Wirt, ✳ und ander erber lùte genuͦg. ✳ und ze einē steten, waren urchûnde aller der vorgescribner dinge, ✳ so han
wir, der vorgenant schultheisse ✳ un̄ die burger vō Regensperg, ✳ durch beider teile bette willē ✳ disen brief
besigelt mit unser bruger anhangent ingesigel. ✳ ich, Bylgeri, un̄ Ruͦdolf vō Ebnot vˀjehen fur ûns und
ûnser swester Katherina vō Ebnot aller vorgescriben dinge un̄ wortē stet ze habende. und des ze einer
merer sicherheit un̄ gewarsami, ✳ so hencken wir unser beider ingesigel zuͦ unser burgˀ vō der Nùwen ✳
Regensperg ingesigel an disen brief, ✳ der geben ist ze der Nûwēregensperg in dem jare, do man zalte von
Cristes geburt drûzehenhundert jar, dar nach in dem fûnftē
und
vierzegostē jar, ✳ an dem nechstē guͦtemtag
nach sant Mychels tag. ✳
Königsf. 209
Staatsarchiv
AARGAU
345
K
j
✳
E 10
Bùchs
✳
uff einem guͦtt dàselbs zuͦ
Bùchse ✳ genannt Spittaler
guͦtt ✳ erkoùfft vō fròwn̄ zuͦ
Kùngsfeld₎ um̄ xxvij līb nùwer
pfennīg₎ ✳
ùbˀ das guͦt ze Buchse un̄
jarzit vō Ebnet